作者:杜牧
標題:許七侍御棄官東歸瀟灑江南頗聞自適高秋企望題詩寄贈十韻
內容:天子繡衣吏，東吳美退居。有園同庾信，避事學相如。蘭畹晴香嫩，筠溪翠影疏。江山九秋後，風月六朝餘。錦帙開詩軸，青囊結道書。霜巖紅薜荔，露沼白芙蕖。睡雨高梧密，棋燈小閣虛。凍醪元亮秫，寒鱠季鷹魚。塵意迷今古，雲情識卷舒。他年雪中棹，陽羨訪吾廬。